钦定古今图书集成/明伦汇编/官常典/第572卷 > 张德辉
## 钦定古今图书集成/明伦汇编/官常典/第572卷 > 张德辉

按《元史》本传：“德辉，字辉卿，冀宁交城人。少力学，数举
于乡。金贞祐间兵兴，家业殆尽，试掾御史台。会盗杀
卜者，有司踪迹之，获僧匿一妇人，搒掠诬服，狱具，德
辉疑其冤，其后果得盗。赵秉文、杨慥咸器其材。金亡
北渡，史天泽开府真定，辟为经历官。岁乙未，从天泽
南征，筹画调发，多出德辉。天泽将诛逃兵，德辉救止”
配令穴城光州荜山农民为寨以自固。天泽议攻之，
德辉请招之降，全活甚众。岁丁未，世祖在潜邸，召见，
问曰：“孔子没已久，今其性安在？”对曰：“圣人与天地终
始，无往不在。殿下能行圣人之道，性即在是矣。”又问：
“或云辽以释废，金以儒亡，有诸？”对曰：“辽事臣未周知，
金季乃所亲睹，宰执中虽用一二儒臣，馀皆武弁世
爵，及论军国大事，又不使预闻，大抵以儒进者三十
之一，国之存亡，自有任其责者，儒何咎焉？”世祖然之，
因问德辉曰：“祖宗法度具在，而未尽设施者甚多，将
如之何？”德辉指银槃喻曰：“创业之主，如制此器，精选
白金良匠，规而成之，𢌿付后人，传之无穷。当求谨厚
者司掌，乃永为宝用，否则不惟缺坏，亦恐有窃而去
之者矣。”世祖良久曰：“此正吾心所不忘也。”又访中国
人材，德辉举魏璠、元裕、李冶等二十馀人。又问：农家
作劳，何衣食之不赡？德辉对曰：“农桑天下之本，衣食
之所从出者也。男耕女织，终岁勤苦，择其精者输之
官，馀麤恶者，将以仰事俯育，而亲民之吏，复横敛以
尽之”，民鲜有不冻馁者矣。岁戊申春，释奠，致胙于世
祖。世祖曰：“孔子庙食之礼何如？”对曰：“孔子为万代王
者师，有国者尊之，则严其庙貌，修其时祀。其崇与否，
于圣人无所损益。但以此见时君崇儒重道之意何
如耳。”世祖曰：“今而后，此礼勿废。”世祖又问：“典兵与宰
民者，为害孰甚？”对曰：“军无纪律，纵使残暴，害固非轻。
若宰民者，头会箕敛，以毒天下，使祖宗之民如蹈水
火，为害尤甚。”世祖默然曰：“然则奈何？”对曰：“莫若更遣
族人之贤如口温不花者，使掌兵权；勋旧则如忽都
虎者，使主民政。若此则天下均受赐矣。”是年夏，德辉
得告将还，更荐白文举、郑显之、赵元德、李造之、高鸣、
李槃、李涛数人。陛辞，又陈先务七事：敦孝友，择人才，
察下情，贵兼听，亲君子，信赏罚，节财用。世祖以字呼
之，赐坐，锡赉优渥。有顷，奉旨教胄子孛罗等。壬子，德
辉与元裕北觐，请世祖为儒教大宗师，世祖悦而受
之。因启：“累朝有旨蠲儒户兵赋，乞令有司遵行。”从之，
仍命德辉提调真定学校。世祖即位，起德辉为河东
南北路宣抚使。下车，击豪强，黜赃吏，均赋役。耆耋不
远数千里来见，曰：“六十年不复见此太平官府矣。”戴
之若神明。西川帅纽邻重取兵千馀人，守吏畏其威，
莫敢申理，隶凤翔屯田者八百馀人，屯罢，兵不归籍。
会佥防戍兵，河中浮梁故有守卒，不以充数。悉条奏
之，帝可其请。兵后孱民多依庇豪右，及有以身“佣藉
衣食，岁久掩为家奴，悉遣还之为民。”二年考绩，为十
路最。陛见，帝劳之，命疏所急务，条四事：“一曰严保举
以取人材；二曰给俸禄以养廉能；三曰易世官而迁
都邑；四曰正刑罚而勿屡赦。”帝嘉纳焉。迁东平路宣
慰使。春旱，祷泰山而雨。东平赋伙狱繁，视河东相倍
蓰，凡遇赃奸，悉穷之，不少贷，奏免远输豆粟二十万
斛，和籴粟十万斛。宝合丁议赋茧丝，令民税而后输。
德辉曰：“是诬上以毒下也，且后期之责，孰任之。”遂罢
其事。孀妇马氏将鬻其女以代纳逋赋，分己俸代偿
之，仍蠲其额。至元三年秋，参议中书省事。五年春，擢
侍御史，辞不拜。有言沿边将校冒代军士虚縻廪币
者，敕按之，奏曰：“在昔将校备尝艰阻，与士卒同甘苦。
今年少子弟袭爵，或以微劳进用，岂知军旅之事乎？
政使朝廷遣使覆按，此省院素失约束耳。痛绳之则
人不自安。第易其部署，选武毅才略者任之，庶使军
政自新。又时委司宪者体究，庶革其弊。”有旨命德辉
议御史台条例，德辉奏曰：“御史执法官，今法令未明，
何据而行？此事行之不易，陛下宜慎思之。”有顷，复召
曰：“朕虑之熟矣，卿当力行之。”对曰：“必欲行之。乞立宗
正府，以正皇族；外戚得以纠弹女谒，毋令奏事，诸局
承应人皆得究治。”帝良久曰：“其徐行之。”德辉请老，命
举任风宪者，疏乌古伦贞等二十人以闻。初，河东歉请于朝，发常平贷之，并减其秋租有差。赋役不均，官
吏并缘为奸，赋一征十年，不胜其困苦，民率流亡。德
辉阅《实户编》，均其等第，出纳有法，数十年之弊，一旦
革去。德辉天资刚直，博学有经济器，毅然不可犯，望
之知为端人。然性不喜嬉笑，与元裕、李冶游封龙山，
时人号为“龙山三老”云。卒，年八十。